ང་འདིར་ཟླ་ཕོག་ལེན་ཐབས་བྱས་ནས་ཁྱོད་ཚོ་ནང་བཞིན་ཉི་མ་གཏོང་ཐབས་བྱེད་དུ་ཡོང་བ་མིན།སྨན་པའི་མིང་ཞིག་བླངས་ཡོད་ཚད་ལ་ཡིད་ཆེས་དང་སྨན་པ་དགའ་ཞིག་ཡིན་པའི་ངེས་པ་མེད།ཡང་གཅིག་བཤད་ན་ང་དང་ང་ལྟ་བུའི་ནད་པ་དག་མེད་ན་ཁྱོད་ཚོས་ཁ་ནང་དུ་མཛུབ་མོ་བཏང་ནས་འདུག་དགོས་པའི་གནས་ལུགས་དེ་ཙམ་ཀྱང་རྟོགས་ཀྱིན་མི་འདུག་གམ།ཕྱི་ལོགས་ན་ཡོད་པའི་ནད་པ་འདི་དག་ལ་སྒོར་མོ་བཀོལ་ས་མེད་པར་སྨན་ཁང་དུ་ཡོང་བ་མ་རེད།ལས་རྒྱུ་མེད་པར་ཉི་མ་མ་འཁྱོལ་ནས་སྨན་ཁང་ནང་དུ་ཡོང་བ་ཡང་མ་རེད།ཁོང་ཚོ་ཚང་མ་ལེ་བར་བརྒྱ་སྟོང་གི་ས་ནས་ཡར་མར་ཚང་མ་ལ་སྒོར་མོ་གཡར་ནས་ན་ཚ་མ་བཟོད་ནས་སྨན་ཁང་དུ་ཡོང་བ་རེད།ཁྱོད་ཚོའི་རྣམ་འགྱུར་ལ་ལྟོས་དང་སྨན་པ་ཟེར་བ་དེ་འདི་འདྲ་ཞིག་ཡིན་མིན་ངས་ཁྱེད་ཚོའི་ཡོན་ཀྲང་ལ་ཁ་པར་བཏང་ནས་འདྲི་ཟེར་བཞིན་ཁ་པར་ལག་ཏུ་བླངས་པ་ཡིན།དེ་ནས་སྐྱེས་པ་དེས་ཁ་བཏུམ་མར་བླངས་ནས་ཁྱེད་རང་གང་གི་ཡིན་ནམ་ཞེས་ཚུར་བོད་སྐད་བཤད་སོང་།ངས་ང་རྨ་ལྷོ་ཕྱོགས་ནས་ཡིན་ཞེས་བཤད།ཁོས་རབ་ཡིན་ན་བཙེམ་ན་ཡག་པོ་རེད།མི་བཙེམ་ཟེར་ན་ཁྱོད་ཀྱིས་ལྟོས།ཡིན་ན་ཡང་ཁྱེད་རང་འདི་གར་ཉི་མ་རེ་རེར་རྨ་ཁ་བཀྲུ་རུ་ཡོང་ན་ཡག་པོ་ཡོད་རབས་ཟེར་ཞོར་རྨ་ཁའི་གཡས་གཡོན་གྱི་ཁྲག་གཙང་མ་བཀྲུས་རྗེས་རས་དཀར་ཞིག་གིས་བཏུམས་སོང་།ངས་དེ་འགྲིག་གི་རེད་ཁྱེད་རང་ཁ་ཆེ་ཡིན་ནམ་ཞེས་བཤད་པ་ན།ཁོ་དགོད་ཞོར་ངས་བོད་སྐད་བཤད་བཞིན་ཡོད་པ་མི་ཤེས་སམ།ང་བོད་ཡིན་ཟེར།བོད་སྐད་བཤད་མཁན་ཚང་མ་བོད་ཡིན་པའི་ངེས་པ་ཡོད་མ་རེད།དཔའ་ལུང་དང་ཞུང་ཧྭ་༼ཡ་རྫི་༽ཕྱོགས་སུ་བོད་སྐད་བཤད་མཁན་ཧོས་ཧོས་མང་པོ་འདུག་ཅེས་སྨྲས།སྐབས་དེར་ཟ་ཁང་ནང་གི་མགོ་རས་ནག་པོ་དཀྲིས་པའི་ཁ་ཆེ་ཞབས་ཞུ་མ་དེའི་ལག་ཏུ་སྒོར་གསུམ་བརྒྱ་ཙམ་བཟུང་ནས་རྔུལ་ཆུ་དང་བཅས་དབུགས་རིང་ཞིག་ལེན་ཞོར།ཨ་ཅེ་ངས་ཁྱེད་རང་སྨན་ཁང་འདིའི་ནང་དུ་སོང་བ་རེད་བསམས་ནས་ཡུན་རིང་བཙལ་བ་ཡིན་ཟེར་ཞོར་ལག་ཏུ་བཟུང་ཡོད་པའི་སྒོར་དེ་ང་ལ་གཏད་སོང་།ཁོས་དེ་མཐོང་མ་ཐག་ཨ་ཅེ་ཁྱོད་རང་ཞུང་ཧྭ་ནས་ཡིན་ནམ་ཟེར།༼ཁ་ཆེ་རེད་ཅན་པོ་རེད།༽མིན།ང་ཕ་ཡུལ་གཅན་ཚ་ནས་ཡིན།བོད་ངོ་མ་ཞིག་ཡིན།ངས་ཁྱེད་རང་ཁ་ཆེ་ཡིན་ནམ་ཟེར་དོན་ནི་ཕྱི་ལོགས་ན་ཡོད་པའི་འབྲོག་པ་དེ་དང་རྒྱ་མོ་སྨན་པ་དེའི་བར་ཕན་ཚུན་གོ་བརྡ་མ་འཕྲོད་པར་དཀའ་ངལ་འཕྲད་ཀྱི་འདུག་མོད།ཁྱོད་ཀྱིས་ཚོར་མེད་ངང་མ་རིག་མ་གོ་ཁུལ་བྱས་ནས་དེ་གར་རྒྱ་མོ་དེ་གཉིས་དང་ཁ་བརྡ་བྱས་ནས་འདུགབོད་པ་ཞིག་ཡིན་ན་སྣང་ཚུལ་དེ་འདྲ་མཐོང་ན་ཁ་ཡ་མ་བྱས་པར་འདུག་ཐུབ་རྒྱུ་མ་རེད་བསམས་སོང་།དེ་བས་ད་ནི་ཁྱེད་རང་གིས་བོད་སྐད་བཤད་ཀྱང་བོད་སྐད་བཤད་ཤེས་པའི་ཁ་ཆེ་ཞིག་རེད་བསམས་དོན་དེ་ཡིན་ལབ་ཞོར་ཁ་ཆེའི་ཞབས་ཞུ་བུ་མོ་དེ་དང་ངེད་གཉིས་སྨན་ཁང་ནས་ཕྱི་ལ་བུད་ཡིན།སྨན་ཁང་གི་ཕྱི་རོལ་དུ་ཐོན་དུས་ངས་མོ་ལ་ཁྱེད་རང་༼ལིང་ཧྥིན༽ཕྱེ་འཁྱག་ལ་དགའ་བོ་ཡོད་དམ།མོས་ལོས་དགའ་ཡ་ཡུན་རིང་ཞིག་ལ་ཟོས་མེད་མོད།ཡིན་ན་ཡང་ཨ་ཅེ་ཁྱེད་ཀྱིས་སུར་པན་དང་སྒོག་པ་ཟོས་ན་ལག་པའི་སྟེང་རྨ་ཤུལ་འདུག་ན་ཐང་ཟེར།ངས་དགོད་ཞོར་དུ་མོའི་ལག་པའི་མཆན་འོག་ནས་འཇུས་ཏེ་དེས་ན་ད་ང་ལ་ཕྱེ་འཁྱག་འཐུང་རོགས་ལ་འགྲོངས་ནངས་ཇ་ཡང་འཐུང་མེད།ལྟོགས་བཞིན་འདུག་ཟེར་ཞོར་ལམ་གྱི་ཁ་གཏད་ན་ཡོད་པའི་ཟ་ཁང་དེའི་ཕྱོགས་སུ་ཕྱིན་པ་ཡིན།ངེད་གཉིས་སྨན་ཁང་གི་ཁ་གཏད་ན་ཧོས་མོ་སྤུན་གཉིས་ཀྱིས་ཕྱེས་པའི་ཕྱེ་འཁྱག་ཞིམ་པོ་ཟ་ས་དེར་འགྲོ་ཞོར་དུ།མོ་ལ་ངའི་ངོ་གདོང་སྙིང་རྗེ་མོ་ཡོད་པས་ཚང་མས་ངའི་ངོ་རིག་ན་ལག་པའི་སྟེང་གི་རྨ་ཤུལ་མཐོང་གི་མ་རེད་ཅེས་ཀུ་རེ་རྩེད་ཞོར་ཟ་མ་ཟོས་རྗེས་མོ་རང་ཟ་ཁང་དུ་ཕྱིན་སོང་།ང་རང་ཁྱིམ་དུ་ལོག་པ་ཡིན།ལྟོགས་དྲགས་པ་ཡིན་ནམ་གང་ལྟར་ཉིན་དེར་ཕྱེ་འཁྱག་དེ་ཞེ་དྲགས་ཞིམ་པོ་བྱུང་སོང་།ད་ལྟ་ཡིན་ན་ཡང་རྨ་ཤུལ་འདི་མཐོང་ཐེངས་རེར་ཁ་ཆེ་བུ་མོ་དེ་དང་ཚོང་ཁང་གི་རྒྱ་མོ་སྦྱིན་བདག་མ།ད་དུང་སྨན་ཁང་ནང་གི་བོད་པའི་གསར་བུ་དེ་ཚོའི་བྱ་སྤྱོད་རེ་རེ་བཞིན་ཡིད་ལ་འཁོར་དུས་སུར་པན་དང་སྒོག་པ་གཡེར་མ་གསུམ་མཉམ་དུ་བསྲེས་པའི་ཕྱེ་འཁྱག་ཟོས་པ་ལྟ་བུ་ཞིག་རེད།